VSM Sklep I Cp 660/2023
Sodna praksa višjih sodišč, 2023-11-27

oprostitev plačila sodne takse - plačilo sodne takse - uspeh stranke v postopku, ki je bila oproščena plačila sodnih taks

V skladu s tretjim odstavkom 168. člena ZPP in drugim odstavkom 15. člena ZST-1 mora stranka, ki je bila oproščena plačila takse in je v postopku uspela oziroma je delno uspela in na podlagi izvršilnega naslova pridobi premoženje, ki presega del takse, ki bi jo morala plačati, če ne bi bila oproščena plačila taks, plačati ta del takse.

Pritožba se zavrne in se potrdi sklep sodišča prve stopnje.

1. Sodišče prve stopnje je z izpodbijanim sklepom ugovor tožeče stranke (v nadaljevanju tožnice), zoper plačilni nalog P 27/2022 z dne 19. 6. 2023 zavrnilo in tožnici naložilo v plačilo sodno takso v znesku 566,30 EUR, v roku 15 dni po vročitvi sklepa, oziroma v primeru vložitve pritožbe naslednji dan po vročitvi sklepa pritožbenega sodišča.

2. Zoper sprejeto odločitev se pritožuje tožnica. Navaja, da je sodišče zmotno odločilo o njenem ugovoru, saj je v predmetni zadevi bila oproščena plačila sodne takse za postopek na prvi stopnji, v predlogu so opisane vse okoliščine, pomembne za tako odločitev, sicer pa je njeno finančno stanje negativno, le enkrat je dobila nakazani znesek 65,34 EUR, medtem ko drugih prejemkov ni dobila. Prejemki, ki jih prejema, pa predstavljajo starševsko pomoč, prav tako je nesporno, da ni zaposlena. Ima dva mladoletna otroka in bi bilo s plačilom sodne takse njeno življenje ogroženo.

4. Sodišče druge stopnje je izpodbijani sklep preizkusilo v okviru pritožbenih navedb in po uradni dolžnosti v zvezi s 366. členom Zakona o pravdnem postopku (v nadaljevanju ZPP) v zvezi s tretjim odstavkom 1. člena Zakona o sodnih taksah (v nadaljevanju ZST-1).

5. V predmetni zadevi je bila tožnica s sklepom z dne 31. 5. 2022 oproščena plačila sodne takse za tožbo. V skladu s tretjim odstavkom 168. člena ZPP in drugim odstavkom 15. člena ZST-1 mora stranka, ki je bila oproščena plačila takse in je v postopku uspela oziroma je delno uspela in na podlagi izvršilnega naslova pridobi premoženje, ki presega del takse, ki bi jo morala plačati, če ne bi bila oproščena plačila taks, plačati ta del takse. Plačilo takse naloži stranki sodišče prve stopnje (četrti odstavek 15. člena ZST-1).

6. Sodišče prve stopnje je ugotovilo, da je tožnica v postopku delno uspela in na podlagi izvršilnega naslova pridobila premoženje v višini 3.700,00 EUR. Da je navedeni znesek tožnica prejela, je slednja sodišče obvestila z dopisom z dne 12. 4. 2023. Ta znesek pa presega del takse, ki bi jo morala plačati, če ne bi bila oproščena plačila taks. Sodišče prve stopnje je nadalje ugotovilo, da znaša višina sodne takse 566,30 EUR, zato je tožnica dolžna plačati sorazmerni del sodne takse glede na dosežen uspeh (4. točka obrazložitve izpodbijanega sklepa).

7. Glede na obrazloženo je sklicevanje tožnice na njeno slabo finančno stanje oziroma skrb za dva otroka za predmetni postopek nerelevantno, saj je glede na prejeti znesek v višini 3.700,00 EUR dolžna plačati sorazmerni del sodne takse za tožbo, glede katerega je bila zaradi finančnih nezmožnosti, oproščena plačila s sklepom z dne 31. 5. 2022.

8. Glede na obrazloženo je sodišče prve stopnje pravilno ugovor tožnice zoper izdani plačilni nalog zavrnilo, zato je sodišče druge stopnje pritožbo kot neutemeljeno zavrnilo in potrdilo izpodbijani sklep sodišča prve stopnje (2. točka 365. člena ZPP v zvezi s tretjim odstavkom 1. člena ZST-1).

Zakon o sodnih taksah (1990) - člen 15, 15/2, 15/4

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.